165. ΑΠΟΦΑΣΗ ΥΠΟΥΡΓΟΥ ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ. Φ444/24696/4550 της 4/25 Ιουλ.1991 (ΦΕΚ Β΄ 568) Άρση περιορισμού ως προς την περιοχή κυκλοφορίας των Φ.Δ.Χ. αυτοκινήτων μεταφοράς αυτοκινήτων. Έχοντας υπόψη: 1.Τις διατάξεις του Νόμ. 383/76 «περί διενεργείας εμπορευματικών μεταφορών δια φορτηγών αυτοκινήτων δημοσίας χρήσεως και άλλων τινών διατάξεων». 2.Την αριθ. 24696/4550/91 αίτηση της «Ι.Ν. ΡΗΓΑΣ Α.Ε», με την οποία ζητά να επιτραπεί η διενέργεια εθνικών και διεθνών μεταφορών από Φ.Δ.Χ. αυτοκίνητα ειδικά διασκευασμένα για τη μεταφορά αυτοκινήτων. 3.Την ανάγκη της πληρέστερης αξιοποίησης του περιορισμένου αριθμού αυτοκινήτων της κατηγορίας αυτής, που κυκλοφορούν με τη χρησιμοποίηση όλου του διαθεσίμου δυναμικού Ελληνικών αυτοκινήτων τόσο στο εσωτερικό όσο και στο εξωτερικό, ώστε ν’ αποτραπεί η δραστηριοποίηση των αλλοδαπών αυτοκινήτων για μεταφορές από και προς την Ελλάδα, αποφασίζουμε: Επιτρέπουμε την διενέργεια εθνικών και διεθνών μεταφορών με φορτηγά αυτοκίνητα δημόσιας χρήσης εθνικών και διεθνών μεταφορών, τα οποία σύμφωνα με την άδεια κυκλοφορίας τους, είναι χαρακτηρισμένα σαν φορτηγά αυτοκίνητα μεταφοράς αυτοκινήτων. 